Бахрейн

Бахрейн Улс Баруун өмнөд Азид Персийн булангийн олтриг дээр оршино. Эргэн тойрон усаар хүрээлэгдсэн тул дэлхийн бусад оронтой усан замаар харилцана. Бахрейны нутаг дэвсгэр 30 гаруй арлаас бүрдэх бөгөөд хамгийн том нь Бахрейн арал юм. Гол баялаг нь нефть, байгалийн хий. 

Сарын дундаж температур I сард +16 °C, VII—VIII сард +37 °C. Жилд 90 мм орчим тунадас унана. Тропикийн цөлийн ландшафттай. 

Хүн амын 85 хувь нь арабчууд, мөн Иран, Энэтхэг, Пакистан гаралтай хүмүүс бий. Албан ёсны хэл нь араб. 

Улс орны эдийн засаг нь Америк, Их Британи, Өрнөд Герман зэрэг орны капиталаас ихээхэн хамаарна. Харин голллох салбарууд нь улсын хяналтад байдаг. 1979 онд байгуулагдсан Бахрейны нефтийн үндэсний компани нефть, байгалийн хийн орд газрыг ашиглаж байна. Хөнгөн цагаан хайлуулах үйлдвэр, хөлөг онгоц засварын газартай, хувийн гар урлал хөгжжээ.

Хөдөө аж ахуй нь хөгжлөөр дорой. Баян бүрдээр газар тариалан эрхэлж, эрдэнэ шиш, буудай, арвай, нанжин чавга, хүнсний ногоо тариална. Мал аж ахуйд нь үхэр, тэмээ, илжиг зонхилно. Тэнгисээс сувд олборлодог.

Гадаадад нефтийн бүтээгдэхүүн, хөнгөн цагаан, тэрчлэн нанжин чавга, сувдан эдлэл гаргаж, гадаадаас аж үйлдвэрийн бараа, тоног төхөөрөмж, барилгын материал, хүнсний зүйл авдаг. 

Бахрейн нь XIX зууны II хагасаас Английн ивээлд байснаа 1971 оны VIII сард тусгаар тогтносон улс болжээ. 

Бахрейн нь үндсэн хуульт хант улс юм.

Мөнгөний нэгж нь бахрейн динар.Хүүхэд-залуучуудын нэвтэрхий толь. III боть. «Дэлхий, хүн төрөлхтөн» (1988). 71-р тал. «Бахрейн»

 Зүүлт, тайлбар 


Ангилал:Азийн арал
Ангилал:Азийн арлын бүлэг
Ангилал:Азийн орон
Ангилал:Арлын орон
Ангилал:Нэгдсэн Үндэстний Байгууллагын гишүүн орон
Ангилал:Персийн булангийн арал
Ангилал:Хаант Улс
Ангилал:Энэтхэгийн далайн арлын бүлэг
Ангилал:Араб хэлтний орон